Uredba Komisije (ES) št. 328/2004

z dne 26. februarja 2004

ki za leto 2004 odstopa od Uredbe (ES) št. 1474/95 o odpiranju in zagotovitvi upravljanja tarifnih kvot v sektorju jajc in za jajčni albumin

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2771/75 z dne 29. oktobra 1975 o skupni ureditvi trga za jajca [1] in zlasti členov 3(2), 6(1) in 15 Uredbe,

ob upoštevanju Uredbe Sveta (EGS) št. 2783/75 z dne 29. oktobra 1975 o skupnem trgovinskem sistemu za ovalbumim in albumin [2], in zlasti členov 2(1), 4(1) in 10 Uredbe,

ob upoštevanju Uredbe Sveta (ES) št. 1095/96 z dne 18. junija 1996 o izvajanju koncesij, določenih v Listi CXL, sestavljeni kot rezultat sklepov pogajanj GATT XXIV.6 [3], in zlasti Člena 1 Uredbe,

Ob upoštevanju naslednjega:

(1) S pristopom Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji dne 1. maja 2004 naj se tem državam omogoči potegovanje za tarifne kvote za jajca, predvidene z Uredbo Komisije (ES) št. 1474/95 [4], pod poštenimi pogoji v primerjavi s pogoji, ki veljajo za obstoječe države članice. Gospodarskim subjektom v teh državah je ob pristopu tako treba dati možnost polnega sodelovanja pri teh kvotah.

(2) Da ne bi ustvarili motenj na trgu pred 1. majem 2004 in po njem, je treba časovni razpored obrokov iz leta 2004 spremeniti in prilagoditi dodeljevanje količin, ne da bi se s tem spremenile skupne količine, določene v mednarodnih dogovorih, sklenjenih skladno s členoma XXIII in XXIV.6 GATT. Tudi izvedbeni postopki naj se spremenijo glede roka za oddajo zahtevkov.

(3) Tako je za leto 2004 nujno poskrbeti za spremembe in prilagoditve ukrepov, določenih v členih 2 in 5(1) Uredbe (ES) št. 1474/95.

(4) Ukrepi, predvideni s to uredbo, so v skladu z mnenjem Upravljalnega odbora za perutninsko meso in jajca –

SPREJELA NASLEDNJO UREDBO:

Člen 1

1. Pri odstopanju od člena 2 Uredbe (ES) št. 1474/95, za obdobje od 1. aprila do 30. junija 2004, so kvote razdeljene na naslednji način:

Za skupino E1:

(a) 7 % v obdobju od 1. do 30. aprila 2004;

(b) 13 % v obdobju od 1. maja do 30. junija 2004.

Za skupini E2 in E3:

(a) 8 % v obdobju od 1. do 30. aprila 2004;

(b) 17 % v obdobju od 1. maja do 30. junija 2004.

2. Pri odstopanju od člena 5(1) Uredbe (ES) št. 1474/95, za obdobje od 1. maja do 30. junija 2004, se zahtevki za dovoljenja oddajo v prvih sedmih dneh v maju.

Člen 2

Ta Uredba začne veljati tretji dan po objavi v Uradnem listu Evropske unije.

Uporablja se od 1. aprila do 30. junija 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. februarja 2004

Za Komisijo

Franz Fischler

Član Komisije

[1] UL L 282, 1.11.1975, str. 49. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.05.2003, str. 1).

[2] UL L 282, 1.11.1975, str. 104. Uredba, kakor je bila nazadnje spremenjena z Uredbo Komisije (ES) št. 2916/95 (UL L 305, 19.12.1995, str. 49).

[3] UL L 146, 20.6.1996, str. 1.

[4] UL L 145, 29.6.1995, str. 19. Uredba, kakor je bila nazadnje spremenjena z Uredbo (ES) št. 1043/2001 (UL L 145, 31.05.2001, str. 24).

--------------------------------------------------